Predsednica Višeg Suda u Pančevu danima je glavna tema u lokalnim medijima pošto je sud kojim ona rukovodi poništio sve tri presude po kojima je novinar Stefan Cvetković iz Bele Crkve bio osuđen na dve godine i tri meseca zatvora po tri privatne krivične prijave koje su protiv njega podneli funkcioneri Srpske napredne stranke.

00:00 Izvor: N1

(Napomena: TV N1 je blurovala fotografije preuzete iz priloga RTV Pančevo na kojima se inače vide jasno članovi porodice sutkinje)

Da li se na taj način vrši pritisak na rad predsednice suda u Pančevu?

"U narednim danima, bavićemo se opširnije likom i delom sudije Stanke Simonović", najavila je TV Pančevo, s kojom novinar Stefan Cvetković, inače, nema veze. I kao što je u prvom prilogu Televizija Pančevo najavila, usledio je niz priloga o predsednici Višeg suda u Pančevu, ali i o njenoj porodici.

"Deca predsednice Suda uživaju, svako u svom stanu u Beogradu. Doduše ćerka uživanje voli da digne na viši nivo", navodi se u jednom od priloga te televizije.

Porodične fotografije i detalji o životu porodice predsednice suda emituju se danima. Razlog je to što je poništila presudu Vršačkog suda koji je novinara posle tužbi pripadnika SNS-a osudio na zatvorsku kaznu.

Iako ne žele da govore o konkretnom slučaju, u Ministarstu pravde, smatraju da medijsko komentirisanje nepravosnažno okončanih postupaka predstavlja pritisak na sudstvo.

"Ministarstvo ističe da stavljanje sudija ili tužilaca bez adekvatnih dokaza na stub srama preko sredstava javnog informisanja neće doprineti jačanju nezavisnosti sudstva, niti odgovornosti i transprarentnosti pravosuđa, već suprotno, doprineće njihovom urušavanju", kaže se u saopštenju Ministarstva.

U Drustvu sudija Srbije kažu da komentarisanje poništavanja presude sada može da utiče i na sudije u Vršcu koji bi trebalo da ponovo presuđuju.

"To je jedna vrsta neprimerenog i protivpravnog pritiska na sud i prvog i drugog stepena iz kojeg je sasvim jasno kako bi televizija Pančevo iz nekih njima znanih razloga želela da vidi presudu", kaže Dragana Boljević iz Društva sudija Srbije.

U Društvu sudija dodaju da je neprimereno bilo i saopštenje NUNS-a i Nezavisnog udruženja novinara Vojvodine koji su prvu presudu, kojom se novinar osuđuje na zatvorsku kaznu, nazvali skandaloznom.

Zakonom o uređenju sudova zabranjeno je da bilo ko, pa i mediji vrše pritisak na sudstvo, međutim, u zakonu za kršenje ove zabrane ne postoji propisana kazna.

Viši sud u Pančevu se obratio Visokom savetu sudstva

Viši sud u Pančevu obratio se danas Visokom savetu sudstva povodom "medijskog istupanja" Radio-televizije Pančevo protiv predsednice Višeg suda u Pančevu, sudije Stanke Simonović, kroz seriju objavljenih tekstova i priloga od 11. aprila do danas, prenosi agencija Beta.

"Donet je jednoglasni zaključak da se kolektiv Višeg suda u Pančevu obrati Visokom savetu sudstva kako bi ga obavestio pre svega o medijskom istupanju RTV Pančevo. Takođe, zahteva se od Visokog saveta sudstva, da se odredi prema ovakvom medijskom nastupu i reaguje u skladu sa Komunikacionom strategijom kako bi se stalo u zaštitu profesije sudije", navodi se u saopštenju za javnost nakon sednice svih sudija Višeg suda u Pančevu.

RTV Pančevo je u proteklih nekoliko dana emitovalo seriju tekstova i reportaža u svome programu i na svojoj internetskoj stranici pod nazivima: "Politička presuda Stanke Simonović", "Da li je predsednica Višeg suda iskoristila položaj u privatne svrhe?", "Veštine napredovanja predsednice Višeg Suda u Pančevu".

Cvetković je agenciji Beta rekao da će podneti krivične prijave protiv sudije iz Vršca Cvete Kajević Grubišić, koja ga je pred Osnovnim sudom u Vršcu u sva tri predmeta osudila.

Dodao je da će se krivične prijave odnositi na zloupotrebu službenog položaja i na kršenje zakona.

Cvetković je prvostepeno bio osuđen na dve godine i tri meseca zatvora po tri privatne krivične prijave koje su protiv njega podneli funkcioneri Srpske napredne stranke. Cvetković je osuđen i na novčanu kaznu od 2,15 miliona dinara.

Krivične prijave protiv Cvetkovića podneli su koordinator Srpske napredne stranke za južni Banat Branko Malović, predsednik opštine Alibunar Predrag Belić iz SNS-a, kao i funkcioner SNS-a Dejan Simeunović.

Dejan Simeunović (40) zvani Simke, funkcioner SNS-a, osuđen je odlukom Apelacionog suda na godinu dana zatvora, jer je 15. novembra 2008. oko 4 sata ujutru ispred kafića "Šestica", na raskrsnici ulica Žarka Zrenjanina i Kraljevića Marka u Pančevu, ubio Igora Birtaša, javili su ranije mediji.

Stefan Cvetković je ranije bio prijavio policiji Branka Malovića za pokušaj iznude.

Predrag Belić zvani Baki bio je hapšen tokom akcije "Sablja" 2003. godine zbog dilovanja droge i iznude, a prema evidenciji suda u Pančevu bio je u zatvoru još dva puta zbog pretnj i ugrožavanja bezbednosti, pisali su ranije mediji.